ky ky fr ru ru cs ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky kk ru ky ky ky hbs_cyr ky ru
"Аалам", 06.05.08 - 16-бет: Чырдїйнє...•
- Темир, сени "жаш ырчыларга жол көргөзгөн талант" деп айтышат көпчүлүк, сахнага кадам койгон алгачкы күндөрүңдөн сөз баштасак?
- "Пенденин оозунда болсо, кудайдын кулагында болот" деген сөз бар эмеспи. Анынсыңарындай кичинекей кезимден "ырчы болом" деген тилегим бар эле. Ырчылыкка болгон жөндөмүм бала кезимде эле байкалган, музыкалык кандай аспап болбосун, бат эле үйрөнүп алчу элем. Кайсы концертке барбайын, бардыгын сынап, "бул ыр мындай экен, тигиндей экен, эгер ушул ырды мен ырдасам башкача ырдамакмын. Элдин көңүлүн буруу үчүн минтип бийлемекмин" деген сын сөздөрдү көп айтаар элем. Анан кудай таала "сындап эле атасың, өзүң дагы ырчы болуп көрчү" деди окшойт.
- Ырдап чыкканда кандай кыйынчылыктарды байкадың?
- Албетте, бардык иштин башталышы кыйынчылык жаратат эмеспи. Алгач сахнага чыкканымда аябай толкундангам. Бирок, тартынбай бийлеп, ырчы боло электе ырчылардан байкаган кемчиликтерди кайталабоого аракеттенчүмүн, үйдөн деле көп издене берээр элем, изденүүмдүн натыйжасы менен менден кийин чыккан жаш ырчыларга жол көрсөтө алдым десем болот.
- Кыргыздын туусун көтөргөн ырчы жигити катары казактарга кеткен Каркыра менен пансионаттарга ичиң оорудубу?
- Албетте, ичим күйдү. Курманбек Салиевичке айтат элем, жер сатуу такыр туура эмес. Бул президент кыла турган иш эмес. Кудай берген касиеттүү жерибизди асырай албай жатабыз. Башка өлкөгө барсаңыз, мисалы, Түркияда көчөлөр тар, жерлер аябай тартыш, атүгүл машине койгонго жер жок. Жашап жаткан жерибиздин асыл экенин баалай билсек. Саясатчыларга, депутаттарга айтат элем, күнүмдүк кызыкчылыккка алданбай, арканыңарды алыс таштасаңар. Аркы дүйнөгө барганда жөнөкөй адамга караганда эл башкарган адамга суракты катуу жүргүзөт экен, ошондо эмне деп жооп бересиңер, ошону ойлонсоңор!
- Апаңды качан келиндүү кылайын деген ой бар?
- Билбейм, "кул жеймин дейт куйрукту, кудай билет буйрукту" дегендей, биз ана-мына дегенибиз менен кудайдын буйругунан кача албайбыз да.
- Бир кезде УТРКдагы үч продюсерге нааразы болуп, пресс-конференция өткөрүп жүрдүңөр эле, жыйынтыгы "жемиштүү" болдубу?
- Ооба, ошондой чындыкты айтып чыгууга туура келди, аны биз эле эмес, жалпы кыргыз эли көрүп турганы айкын. Алар өздөрүнчө "мафия" болуп алышкан. Өздөрү тарбиялаган балдардын ырларын үстөккө-босток, уккуң келбесе дагы, кыйнап угузуп "Хит-парад", "Браво" сыяктуу көрсөтүүлөрүнөн тындырбай берип, башкаларга бут тосушат… Анысы аз келгенсип, бизди "оштук ырчылар" деп бөлгөнү баардыгын айтып чыгууга мажбур кылды.
- Так айтсаң, кимиси бөлдү "оштук ырчылар" деп?
- Жанагы эле Ассоль эже айткан, чогулуштан. Айтаарын айтып алып, эмне деп айтканын өзү байкабай калган, ага бардыгы күбө болуп бере алат.
- Ошо "көтөрүлүшүңөрдөн" майнап чыктыбы?
- Мурункуга салыштырмалуу жыйынтык бар. Учурдан пайдаланып, УТРКнын учурдагы жетекчиси Мелис Асаналиевичке ыраазычылык билдире кетсем. Мелис агай бул ишти өзү колуна алып, бүтүрүп берем деп бизди жек көрүп атышкан продюсерлерине жаман көрүнүп алды.
- Экс-продюсериң Канат Култаевден кетишиңдин себептерине токтоло кетсең...
- Эми себеби көп, мен Канат Култаев менен келишим түзгөнүмдөн баштап, өзүмчө кеткенге чейин 8 жолу концерт бердик. Келишим боюнча продюсер 60%, ырчы 40% алыш керек эле, бирок Канат байке ар кандай жол менен буга кетти, тигиге кетти деп таза кирешени аябай эле аз айтып койчу. Өзүм бир үйбүлөнү бага турган жалгыз эркек болсом, мага акча керек. Канат байке келишимдин пайызын алмашалы, мен 60%, сиз 40% ын алыңыз десем, так секирип көнбөй койду. Ошондон улам жаман-жакшы айтышып кетип иштешпей калдык.
- Себеби ушул эле болсо, кайра тил табышып, иштешип кетсеңер болбойт беле?
- Канат Култаевге караганда Динара менен Асыл эжелерде (продюсерлер) эркектик мүнөз бар экен. Султан менен Мирбек кайра кечирим сурап барганда туура кабыл алып кайрадан иштешип жатышпайбы. Учурунда Канат байке деле "Темир, сен жаштык кылып атасың, ойлон, баштаган ишибизди аягына чыгаралы" десе, мен деле ойлонуп көрмөкмүн да.
- Канатты Темир өлтүрүп кетем дептир деген сөз тарады эле...
- Мындай сөз болгон эмес. Мен адам эмес, кумурсканы өлтүрүүгө колум барбайт. Ушул сөздү укканда аябай жиним келген, а түгүл сотко берейин дегем. Ошол ушакты таратканы үчүн. Кайра ойлондум, Канат байке кандай жол менен болсо да мени элге жаман көргөзүш үчүн айткан сөзү да, эмне десе өзү билсин, эл таразалайт. Ал гана эмес "таш менен урганды аш менен уруп" дегендей, Канат байкени "келиңиз, жолугалы, сүйлөшөлү" десем, "жок, мен сага жолуга албайм" деп койгон.
- Канаттан кеткенден кийин КТРден көрсөтпөй коюшту го, ошондо иштешпей калганыңа өкүнгөн жоксуңбу?
- Ал боло турган көрүнүш, Канат эмес, Ассоль дагы ошентип айткан.
- "Эгерде сен Канат менен иштешпесең КТРден чыгам деп ойлобо" деп. Канат байке дагы "Мен сени КТРден көрсөтпөй, ырчы катары жок кылам" деген. Ойлонуп көрсөңүз, талант деген Ассоль менен Канаттын колундагы иш эмес да, эл баалайт, эл тараза го. Оргуп чыккан булактын көзүн бүтөсөң, башка жерден жол таап чыга берет эмеспи, талант, өнөр да ошол сыяктуу, бир жерден болбосо, бир жерден чыгууга жол табат.
Быйылкы жылдын жай айында Юрмалада өтө турган "Новая волна" сынагында Кыргызстандын намысын коргоп келүү бактысы Омарга туш келип, чыныгы таланты менен жолдомо алганын уксаңыз керек. Москва шаарында өткөн тандоо бөлүгүнө казак туугандарыбыз нааразы болуп, кайрадан тандоо болуп өткөнү маалым болду. Омарга дагы чакыруу келип, кайра барып тандоого катышып келген. Омардын Юрмалага бараар-барбасы, өткөн-өтпөгөнү тууралуу азырынча так маалымат жок, жыйынтыгын күтүп жаткан учуру. "Новая волна" ырсынагы деле "чоң саясат" менен өтөт көрүнөт, дегенибиз, казактар чырдап, кайрадан тандоого Кыргызстандан Омарды гана чакырышкан, эгерде сынак акыйкаттуу болсо, тандоого Мирбек Атабеков да чакырылыш керек эле.
"Министрдин кызынын махабаты 1-2-3" бөлүктөрүн тартып элге көрсөткөн режиссер Рустам Аташовду кинодон түшкөн каражат кызыктырганбы же кыргыз киносуна чындап эле салым кошоюн дегенби, айтор, учурда дагы бир кино тартууга даярданып турган кези. Бул киносу комедия багытында болмокчу, азырынча аты коюла элек. Мурдагы кинотасмасынын сапаты төмөн болуп калганын моюнга алып, Рустам мырза "каражаттын жоктугунан сапатсыз аппараттар менен тартып, ушундай болуп калды" деп түшүндүрдү эле. "Министрдин кызынын махабаты 1-2-3" киносунан жакшы эле каражат топтогондой болду, кийинки киносунун сапатын көрө жатарбыз.
Улуу муундагы, кичүү муундагы ыр күйөрмандарын өзүнө тарта билип, жүрөктөн чыккан обондору менен калк сүймөнчүлүгүнө ээ болгон Съездбек Искеналиев "Уулума" аттуу ырына клип тартуу үчүн 7-8 айлык бала издеп жүрөт. Талапка жооп бере тургандай наристе табылып калса, клибин тартып баштамакчы.